Sophie Løhde (V), 2014-05-28:
Tak, formand.
Indledningsvis vil jeg gerne tilkendegive, at Venstre er positivt indstillet over for intentionerne i beslutningsforslaget fra Dansk Folkeparti om etablering af en national stamcellebank med navlesnorsstamceller.
I Danmark har vi ikke i dag en national stamcellebank, på trods af at stamceller kan have en række behandlingsmæssige fordele ved behandling af en række sygdomme.
Rigshospitalet har f.eks. kunnet redde en række alvorligt syge kræftpatienter med transplantation af stamceller, som man har importeret fra navlesnorsbanker i bl.a. USA og Australien, og hospitalet er i dag det eneste sted i Danmark, der behandler leukæmipatienter med stamceller, hvor Rigshospitalet altså må købe navlesnorsblod i udlandet til de her behandlinger.
Stamceller fra navlesnorsblod skal vi altså i dag importere fra internationale navlesnorsbanker, fordi vi i Danmark ikke har vores egen nationale stamcellebank.
Vi nyder altså med andre ord rigtig godt af, at der er andre lande, som påtager sig et ansvar for at opsamle stamceller, og derfor er det måske også meget rimeligt og helt fair – både ud fra en sundhedsmæssig og forskningsmæssig synsvinkel – at man rejser spørgsmålet om, hvorvidt det ikke ville være rimeligt, at vi som land også byder ind på det her område.
Vi er sådan set meget godt med, når man taler forskning på det her felt, men det kniber altså til gengæld, når vi tager den anden del, nemlig spørgsmålet om en stamcellebank med navlesnorsstamceller, med.
Sundhedsstyrelsen vurderede for nogle år tilbage, at der ikke umiddelbart var noget økonomisk eller behandlingsmæssigt grundlag for at etablere en dansk navlesnorsbank.
I 2012 ændrede minister og styrelse så holdning og mente pludselig, at der både var behandlingsmæssige fordele, og at det ville være økonomisk fordelagtigt.
Så vidt, så godt.
Det var en fordel for patienterne, og det var økonomisk bæredygtigt, men man ønskede fra regeringens side ikke at foretage sig noget, for at vi kunne komme ud over rampen og komme i gang med det her.
Så har jeg også noteret mig, at Danske Regioner for 2 måneder siden besluttede, at der skal nedsættes en arbejdsgruppe til at se på det her område.
Det er sådan set rigtig fint, at man nu samler handsken op – bedre sent end aldrig.
Men jeg forstår grundlæggende ikke, hvorfor regeringen ikke har været mere optaget af det her område noget tidligere og ikke har presset noget mere på – igen også ud fra en forskningsmæssig betragtning.
Nuvel, jeg noterede mig også i dag på baggrund af ministerens tale, at Sundhedsstyrelsen igen, igen har skiftet holdning og indstilling og nu i dag siger, at det her ikke er umiddelbart økonomisk bæredygtigt.
Jeg ved næsten ikke, hvad jeg skal sige til det.
Hvis vi her i Folketinget skal kunne foretage sundhedsmæssige dispositioner ud fra den sundhedsfaglige rådgivning, som jeg har en forventning om at vi har til rådighed fra landets Sundhedsstyrelse, må det også være sådan, at man kan stå på mål for de vurderinger, som man foretager.
Og der må jeg bare sige, at jeg i al stilfærdighed undrer mig gevaldigt over, hvordan det den ene dag kan være det ene og den anden dag det andet.
Man kunne også stille et andet spørgsmål: Hvad så, hvis vi for 2 år siden havde bevilget pengene?
Så havde det været en dårlig idé i dag.
Og nu skal vi så sætte et arbejde i gang, på trods af at Sundhedsstyrelsen siger, at det er en dårlig idé, men senere kan det måske gå hen og blive en god idé.
På vegne af Venstre vil jeg sige, at vi ser gode perspektiver i mulighederne for en dansk stamcellebank, som både vil kunne hjælpe danskere, men jo også hjælpe os med at påtage os et ansvar for udenlandske patienter, nøjagtig som vi nyder godt af at man gør i udlandet.
Det vil også kunne bidrage til at styrke vores muligheder for at deltage i udvikling og forskning på stamcelleområdet.
På den baggrund er vi også enige i intentionerne med det her beslutningsforslag, men vi er til gengæld ikke enige i den finansieringsmodel, som foreslås af Dansk Folkeparti, og derfor kan vi i sidste ende heller ikke støtte beslutningsforslaget, som det foreligger.
Endelig skal jeg til slut på vegne af vores blå venner i Det Konservative Folkeparti, der ikke har mulighed for at være til stede her i salen i dag, meddele, at de heller ikke kan støtte beslutningsforslaget.